b'\n_START_ARTICLE_\nMarko Markovi\xc4\x87 (umjetnik)\n_START_PARAGRAPH_\nMarko Markovi\xc4\x87 (Osijek, 1983.) mladi je hrvatski aktivisti\xc4\x8dki umjetnik. Naj\xc4\x8de\xc5\xa1\xc4\x87e se izra\xc5\xbeava kroz politi\xc4\x8dki subverzivan performans i/ili happening, koji \xc4\x8desto uklju\xc4\x8duje body art prakse poput ranjavanja, rezanja, pa i autokanibalizma.\n_START_SECTION_\n\xc5\xbdivotopis\n_START_PARAGRAPH_\nDiplomirao je slikarstvo na Umjetni\xc4\x8dkoj akademiji Sveu\xc4\x8dili\xc5\xa1ta u Splitu, u klasi Gorkog \xc5\xbduvele. Osim slikarstva bavi se i drugim medijima: video, instalacije, ambijent, peformance, happening, akcije i intervencije. U svojim radovima \xc4\x8desto animira i uklju\xc4\x8duje publiku. Pokreta\xc4\x8d je te ujedno i \xc4\x8dlan fleksibilne formacije Adistia, grupe koja djeluje na raznim poljima umjetnosti. Sudjelovao je na brojnim izlo\xc5\xbebama, radionicama, festivalima i tribinama u zemlji i inozemstvu. Glavni je organizator festivala izvedbenih umjetnosti pod nazivom Dani Otvorenog Performansa u Splitu - DOPUST_NEWLINE_(http://dopust.blogspot.com/). \xc4\x8clan je hrvatskog dru\xc5\xa1tva likovnih umjetnika u Splitu. Frontmen je u performativnom punk/noiz/electro bendu Ilija i Zrno \xc5\xbdita.\n_START_SECTION_\nStvarala\xc5\xa1tvo\n_START_PARAGRAPH_\nTematika socijalne, ekonomske i egzistencijalne pozicije umjetnika, kao i njegove uloge u dru\xc5\xa1tvu, provla\xc4\x8di se u pozadini niza njegovih radova. \xc4\x8cesto je polazi\xc5\xa1te u njegovim radovima revolt, eti\xc4\x8dki stav umjetnika, i \xc5\xbeelja za dru\xc5\xa1tvenom promjenom.\n_START_SECTION_\nEksponat\n_START_PARAGRAPH_\nU okviru Dana otvorenog performansa 2008., splitskoj se publici na otvorenju radom Eksponat predstavio sam idejni za\xc4\x8detnik ovog doga\xc4\x91anja, Markovi\xc4\x87. Polagano ispisuju\xc4\x87i tekst na zidu sadr\xc5\xbeaja: \xe2\x80\x9cOvim radom izla\xc5\xbeem sebe kako bih zaradio novac koji mi je potreban za \xc5\xbeivotne tro\xc5\xa1kove i nepla\xc4\x87ene ra\xc4\x8dune/ kao zaposlenik u ovoj galeriji moj posao nala\xc5\xbee \xc4\x8duvanje eksponata u izlo\xc5\xbebenom prostoru/ na radnom mjestu u doglednome radnom vremenu ja \xc4\x8duvam samoga sebe kako bi zaradio na samome sebi/ to i jest svrha ovoga rada, \xc4\x8dista zarada\xe2\x80\x9d, umjetnik je aktualizirao pitanje mo\xc5\xbee li se \xc5\xbeivjeti od umjetnosti. Markovi\xc4\x87 je tu bio i umjetni\xc4\x8dki artefakt, i izvo\xc4\x91a\xc4\x8d, i \xc4\x8duvar istoga. Nakon same izvedbe ponudio je svima iz publike koji se nalaze u sli\xc4\x8dnoj situaciji da mu se jave, s obe\xc4\x87anjem da \xc4\x87e im u kasnijem drugom dijelu performansa osigurati jednokratan honorar za sudjelovanje. Dva mjeseca kasnije to je i u\xc4\x8dinio, plativ\xc5\xa1i \xc4\x8dlanovima publike simboli\xc4\x8dan iznos u kuvertama.\n_START_SECTION_\nSuperrevolucija\n_START_PARAGRAPH_\nU akciji Superrevolucija re\xc5\xbeirao je u javnom prostoru sakupljanje plasti\xc4\x8dnih boca za recikla\xc5\xbeu. Svakodnevnu sliku, koja posljednjih godina najbolje ukazuje na dramati\xc4\x8dne ekonomske i socijalne podjele u hrvatskom dru\xc5\xa1tvu, umjetnik je iskoristio i nadogradio, potencirav\xc5\xa1i njenu vidljivost i masovnost fenomena.\n_START_SECTION_\nIglanje\n_START_PARAGRAPH_\nVe\xc4\x87ina Markovi\xc4\x87evih projekata ima jako izra\xc5\xbeenu socijalno-kriti\xc4\x8dku dimenziju, a tako je i s ciklusom galerijskih performansa Iglanje. Marko Markovi\xc4\x87 u performansu HR08 kao dijelu ciklusa Iglanje, odr\xc5\xbeanog u Galeriji zagreba\xc4\x8dkog Studentskog centra u okviru 5. velesajma kulture 2008.g, do\xc5\xbeivljava aktualnu situaciju u Hrvatskoj - ekonomsku krizu, pad standarda, procvat organiziranog kriminala, nezadovoljstvo, osje\xc4\x87aj nemo\xc4\x87i, razo\xc4\x8daranje "kao da nas netko probada iglama". Kako bi prikazao do\xc5\xbeivljaj hrvatske stvarnosti, stao je ispred nacionalne zastave i trpio ga\xc4\x91anje iglama. Posjetitelji su ga\xc4\x91ali nacrtanu crnu \xc5\xa1ahovnicu na umjetnikovim grudima. Markovi\xc4\x87 je sli\xc4\x8dan performans izveo u Splitu tijekom ameri\xc4\x8dkih predsjedni\xc4\x8dkih izbora gdje je scenografija uklju\xc4\x8divala obrisnu kartu Balkana s crnim zvjezdicama, dok ga je premijerno uprili\xc4\x8dio u Pri\xc5\xa1tini, no tada je na prsima imao iscrtane crne zvjezdice jer je \xc5\xbeelio ukazati na negativan utjecaj Europske Unije. Svaka izvedba Iglanja, poja\xc5\xa1njava Markovi\xc4\x87, inerpretira aktualnu politi\xc4\x8dku i dru\xc5\xa1tvenu situaciju u odnosu na kontekst u kojem se doga\xc4\x91a. Jedina konstanta je bol, trpljenje.\n_START_SECTION_\nSamojed\n_START_PARAGRAPH_\nKao i Iglanje, sljede\xc4\x87i ciklus performansa Samojed nije zavr\xc5\xa1ena serija. Dok je u Iglanju publika mogla pruzeti aktivnu ulogu, sudjeluju\xc4\x87i u pomalo sadisti\xc4\x8dkom ritualu, u Samojedu se publiku provocira da napusti pasivnu poziciju. Svojim prisustvom i nedjelovanjem, publika postaje suu\xc4\x8desnikom u ne\xc4\x8demu \xc5\xa1to je u osnovi autokanibalisti\xc4\x8di \xc4\x8din. Time oba ciklusa performansa uklju\xc4\x8duju i pitanje odgovornosti publike.\n_START_SECTION_\nPrvi dio ciklusa Samojed\n_START_PARAGRAPH_\nNa drugom izdanju Festivala performansa DOPUST u Splitu, 2009., u prvom performansu iz ciklusa Samojed, Markovi\xc4\x87 je iz slam\xc4\x8dice, koja je bila "prikop\xc4\x8dana" direktno na venu, pio vlastitu krv. Na takav na\xc4\x8din demonstrirao je kako nam u ovoj bijednoj dr\xc5\xbeavici preostaje jedino strategija pre\xc5\xbeivljavanja pijenjem vlastite krvi, i to doslovno. Perfomans se sastojao od dva opre\xc4\x8dna dijela: u po\xc4\x8detnom dijelu publici se dijeli \xc5\xa1e\xc4\x87erna vuna crvenkaste boje, a onda, nakon slatkog, dolazi gorki dio pri\xc4\x8de, kada uz pomo\xc4\x87 medicinske sestre, kroz cijev\xc4\x8dicu spojenu na venu pije vlastitu krv, gledaju\xc4\x87i direktno u lica prisutnih. "Rije\xc4\x8d je" , ka\xc5\xbee, "o onim situacijama u kojima nam se pred o\xc4\x8dima servira ne\xc5\xa1to zavodljivo i omamljuju\xc4\x87e poput reklama, a iza toga se pojavljuje ona gor\xc4\x8dina koju prikazujem ispijanjem svoje krvi."\n_START_SECTION_\nDrugi dio ciklusa Samojed\n_START_PARAGRAPH_\nU drugom dijelu ciklusa Samojed na Drugom Zagrebi! Festivalu (Mo\xc4\x8dvara, Zagreb, 12. rujna 2009.), Markovi\xc4\x87 u perfomansu od krvi ostvaruje prijelaz na meso, na "hranjiviji" dio tijela, me\xc4\x91utim, s izvedbenom razlikom. Istina, i ovdje se prvo odvija bezazleniji dio pri\xc4\x8de u kojem se pojavljuje konobar pored sve\xc4\x8dano opremljenog stola, a onda tu sliku razbija dolazak asistentice medicinske sestre koja pose\xc5\xbee za njegovom lijevom rukom i skalpelom, te odsijeca komadi\xc4\x87 mesa i stavlja na umjetnikov tanjur. Markovi\xc4\x87 pose\xc5\xbee za vilicom i no\xc5\xbeem i jede vlastito tkivo. \'Nekada su ljudi jeli ljude, no danas izjedaju sami sebe te pritom stvaraju materijalno i duhovno naslje\xc4\x91e osu\xc4\x91eno na propast. Zbog okolnosti u kojima se nalaze, povla\xc4\x8de drasti\xc4\x8dne poteze te su nekada spremni \xc5\xbertvovati i sami sebe zbog okoline dru\xc5\xa1tva, politike, ljubavi, mr\xc5\xbenje i statusa koji se name\xc4\x87e nad njihovom slobodom\', obja\xc5\xa1njava Markovi\xc4\x87 svoj \xc4\x8din. \xc4\x8cinom autokanibalizma, kao i ranijim pijenjem vlastite krvi, kroz metaforu pokazuje da nam jedino to preostaje kao posljednja pobuna protiv ne/kulture na vlasti. Markovi\xc4\x87 kroz ovakvu praksu body arta izra\xc5\xbeava radikalni politi\xc4\x8dki protest gdje se direktno suprotstavlja cinizmu dr\xc5\xbeavotvornih mo\xc4\x87i na vlasti koja od ljudi - poslu\xc5\xa1nih, poniznih gra\xc4\x91ana - oblikuje vampire s autokanibalisti\xc4\x8dkim strategijama pre\xc5\xbeivljavanja.\n_START_SECTION_\nGra\xc4\x91ani\n_START_PARAGRAPH_\nU okviru happeninga Gra\xc4\x91ani u Galeriji umjetnina u Splitu, 2009., ovaj osje\xc4\x8dko-splitski umjetnik posjetiocima je pri ulasku u izlo\xc5\xbebeni prostor, sa\xc4\x8dinjen u bojama trobojnice, nudio mogu\xc4\x87nost konzumiranja \xc4\x8dokoladnih portreta sudenata Nezavisne studentske inicijative iz Splita, serviranih na "zastavi". Time se autor zaustavio na studentima koji su se iskazali kao aktivni gra\xc4\x91ani, kao gra\xc4\x91ani otvorenih o\xc4\x8diju i svijesti koji vide drugu stranu zastave, odnosno, sve ono \xc5\xa1to se doga\xc4\x91a iza kulisa koje razotkrivaju sramotne afere dr\xc5\xbeavnih du\xc5\xbenosnika i poduzetnika i gdje mra\xc4\x8dne mentalne strategije rasula morala pokazuju \xc4\x8dvrstu spregu politike i mafije.\n_START_SECTION_\nDruga strana zastave\n_START_PARAGRAPH_\nHappening Druga strana zastave, izveden povodom izlo\xc5\xbebe T-HT, MSU, u Zagrebu, 26. velja\xc4\x8de 2010, svojevrsna je pro\xc5\xa1irena glazbeno-scenska ina\xc4\x8dica ranije izvedenog happeninga Gra\xc4\x91ani, u kojem je propitivao odnos gra\xc4\x91ana i sramotne korumpirane i moralno iskrivljene dr\xc5\xbeave. Naime, autor je napisao pjesmu Druga strana zastave:_NEWLINE_Ja imam jednu zastavu koja me je ostavila._NEWLINE_Imam jednu dr\xc5\xbeavu \xc5\xa1to me zaboravila._NEWLINE_Druga strana zastave krvavog je lika._NEWLINE_Druga strana zastave iskrivljena slika._NEWLINE_Druga strana zastave nema niti boje._NEWLINE_Druga strana zastave svi se jako boje (...)_NEWLINE_Ovo punk glazbeno-scensko doga\xc4\x91anje odvijalo se tako da su izvo\xc4\x91a\xc4\x8di s zrcalnim krunama na glavi gledali, le\xc4\x91ima okrenuti publici, prema ogromnoj zidnoj trobojnici. Na le\xc4\x91ima su im bile oslikane \xc5\xa1ahovnice s crnim poljima koje su simbolizirale crno razdoblje u kojem se nalazimo ve\xc4\x87 dvadeset godina. U sredini nastupa, usred bu\xc4\x8dne dionice, Markovi\xc4\x87 silazi u publiku, te sa svojih grudi dijeli kocke hrvatskog grba na\xc4\x8dinjene od \xc4\x8dokolade (crne, mra\xc4\x8dne, samo naizgled slatke) koje predstavljaju ostatak gra\xc4\x91anstva, pa i te koji trenutno konzumiraju (sami sebe). Ovaj jestivi performans upozorava na kanibalizam na\xc5\xa1ih politi\xc4\x8dkih struktura koji je okrenut prema nama - gra\xc4\x91anima (seljacima, radnicima, umirovljenicima, srednjo\xc5\xa1kolskim profesorima itd.).\n_START_SECTION_\nUzorno odijelo\n_START_PARAGRAPH_\nPerformans Uzorno odijelo (2011.) ukazuje na \xc4\x8dinjenicu da se radni\xc4\x8dka klasa u Hrvatskoj, bas kao u ve\xc4\x87ini zemlja zahva\xc4\x87enih globalnom gospodarsko - ekonomskom krizom, nalazi u najnepovoljnijem polo\xc5\xbeaju. Bore\xc4\x87i se za vlastita prava udru\xc5\xbeuju snage na prosvjedima i zajedno se bore protiv nepravednih sustava i ustaljenih konvencija. Radnici tvrtke Dalmacijavino i splitske tvornice tekstila Uzor samo su kapi u moru nezadovoljnih kolektiva s kojima pojedinac suosje\xc4\x87a. Nakon niza prosvijeda ova dva kolektiva udru\xc5\xbeuju snage sa umjetnikom Markom Markovi\xc4\x87em izvode\xc4\x87i zajedni\xc4\x8dki performans na festivalu DOPUST u Splitu. U alternativnom, umjetni\xc4\x8dkom svijetu uz pjesmu Kuda plovi ovaj brod u izvedbi radnika Dalmacijavina, radnice Uzora uzimaju kroja\xc4\x8dke mjere umjetnika i \xc4\x8ditaju svoj manifest te zajedno \xc5\xa1alju istu poruku: Ne \xc5\xbeelimo ni\xc4\x8diju milostinju, svoj novac ho\xc4\x87emo zaraditi! Kroje\xc4\x87i odijelo za umjetnika/ radnika te\xc5\xbee stvoriti novi kroj dru\xc5\xa1tva.... \xc5\xa0alju\xc4\x87u umjetnika u svijet, odjevenog u Uzorno odijelo kako i prili\xc4\x8di, njihova poruka se materijalizira i \xc5\xa1iri. Upoznavanjem onoga \xc5\xa1to obilje\xc5\xbeava \xc5\xbeivot obi\xc4\x8dnih ljudi u opreci s kulturnim i politi\xc4\x8dkim estetama, upoznavaju se i kategorije uobi\xc4\x8dajenih shva\xc4\x87anja koje je potrebno sru\xc5\xa1iti ili preoblikovati kako bi se dokazalo da je mogu\xc4\x87e misliti \xc5\xa1ire i obuhvatiti ne\xc5\xa1to \xc5\xa1to tim zna\xc4\x8denjem nije predvi\xc4\x91eno. Pojedina\xc4\x8dno postaje kolektivno, a lokalno postaje globalno._NEWLINE_Za performans Uzorno odijelo osvojio je 2011. nagradu Radoslav Putar.\n_START_SECTION_\nManifest umjetnika, radnika i dr\xc5\xbeavnika\n_START_PARAGRAPH_\nMarkovi\xc4\x87 tako\xc4\x91er sudjeluje na 15. Biennalu mladih umjetnika Europe i Mediterana (BJCEM) (http://www.bjcem.org/ )u Solunu (6.10.-6.11.2011.), a s njegovim performansom Manifest umjetnika, radnika i dr\xc5\xbeavnika (trokanalni video) otvorena je izlo\xc5\xbeba hrvatskih predstavnika u Galeriji MKC Split u Domu mladih u prosincu 2011. CV, koji, prema obrazlo\xc5\xbeenju \xc5\xbeirija, dovodi u pitanje konvencionalnu formu komunikacije, slu\xc5\xbebenog predstavljanja i recepcije identiteta u formi \xc5\xbeivotopisa, kakva se obi\xc4\x8dno koristi u potrazi za zaposlenjem. Polazi\xc5\xa1na to\xc4\x8dka je autorovo osobno ime koje u hrvatskom jeziku (poput engleskog Johna Smitha) predstavlja univerzalno ime, te stoga postaje glas \'svatkovi\xc4\x87a\', anonimnih pojedinaca. Duhovito i ironi\xc4\x8dno intonirana autobiografska nabrajalica sumira uzorke ste\xc4\x8denih edukacija, kvalifikacija, umije\xc4\x87a i vje\xc5\xa1tina, a pritom izvedbom vi\xc5\xa1e lica i glasova, te ulogom nepouzdanog pripovjeda\xc4\x8da, remeti red i jasno\xc4\x87u primanja stvarne slike. Vrtoglavom perspektivom \'pripovijedanja\' stvorena je pomutnja u odgonetavanju lika i djela Marka Markovi\xc4\x87a, a pa\xc5\xbenja je preusmjerena na \'\xc4\x8ditanje\' portreta mlade tranzicijske generacije, doti\xc4\x8du\xc4\x87i se kroz problem nezaposlenosti i ispodprosje\xc4\x8dnog \xc5\xbeivotnog standarda i op\xc4\x87e slike pre\xc5\xbeivljavanja prosje\xc4\x8dnih gra\xc4\x91ana.'